
BIROULUI PERMANENT

AL

CAMEREI DEPUTAŢILOR



În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, vă înaintăm, alăturat, Raportul comun asupra proiectului de Lege pentru modificarea şi completarea Ordonanţei de urgenţă a Guvernului nr. 105 din 27 iunie 2001, privind frontiera de stat a României, cu modificările şi completările ulterioare, transmis, pentru dezbatere în fond, Comisiei juridice, de disciplină şi imunităţi şi Comisiei pentru apărare, ordine publică şi siguranţă naţională, cu adresa nr. PL-x  593 din         7 noiembrie 2011.
În raport cu  obiectul şi conţinutul său, proiectul de lege face parte din categoria legilor organice.

                          PREŞEDINTE,                                       PREŞEDINTE,

                           Daniel BUDA                                    Costică CANACHEU

RAPORT  COMUN

asupra 
proiectului de Lege pentru modificarea şi completarea Ordonanţei de urgenţă a Guvernului nr. 105 din 27 iunie 2001, privind frontiera de stat a României, cu modificările şi completările ulterioare
În temeiul dispoziţiilor art. 95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi şi Comisia pentru apărare, ordine publică şi siguranţă naţională au fost sesizate spre dezbatere în fond, cu proiectului de Lege pentru modificarea şi completarea Ordonanţei de urgenţă a Guvernului nr. 105 din 27 iunie 2001, privind frontiera de stat a României, cu modificările şi completările ulterioare, trimis cu adresa nr. PL-x 593 din 7 noiembrie 2011, înregistrată sub nr.31/1026, respectiv sub nr. 32/329 din 8 noiembrie 2011.
Potrivit dispoziţiilor art. 75 din Constituţia României, republicată, şi ale art.92 alin. (9) pct. 2, din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională. 

    Senatul, în calitate de primă Cameră sesizată, a adoptat iniţiativa legislativă în temeiul dispoziţiilor art. 75 alin. (2) teza a III-a din Constituţia României, republicată.

Consiliul Legislativ a avizat favorabil iniţiativa legislativă, conform avizului nr. 505 din 3 mai 2011.

Guvernul, prin punctul de vedere transmis cu adresa nr. 1272 din 26 mai 2011, nu susţine adoptarea proiectului de lege.
     Iniţiativa legislativă are ca obiect de reglementare modificarea dispoziţiilor art. 70 alin. (1) din Ordonanţa de urgenţă a Guvernului nr. 105/2001 privind frontiera de stat a României, cu modificările şi completările ulterioare, în sensul schimbării regimului sancţionator pentru trecerea ilegală a frontierei de stat,     propunându-se ca intrarea sau ieşirea din ţară prin trecerea ilegală a frontierei de stat să constituie contravenţie (şi nu infracţiune, cum este în prezent) sancţionată doar cu amendă contravenţională de la 500 la 1000 lei sau 10 zile muncă în folosul comunităţii (în loc de închisoare de la 3 luni la 2 ani, cum este în prezent).
În conformitate cu prevederile art. 61 şi 63 din Regulamentul Camerei Deputaţilor, republicat, cu modificările şi completările ulterioare, membrii celor două Comisii au examinat iniţiativa legislativă în şedinţa comună din ziua de 14 noiembrie 2011.  
          În conformitate cu prevederile art. 54 şi 55 din Regulamentul Camerei Deputaţilor, republicat, cu modificările şi completările ulterioare, la dezbaterea iniţiativei legislative au participat, în calitate de invitaţi, din Ministerul Administraţiei şi Internelor, domnul chestor principal de poliţie Lucian Guran, adjunct al şefului Departamentului pentru ordine publică şi domnul comisar principal Gheorghe Tiron.


      Cu prilejul dezbaterilor, membrii celor două Comisii au constatat că iniţiativa legislativă nu este oportună, întrucât, în această perioadă, există un blocaj la nivelul statelor membre pe tema aderării României la spaţiul Schengen, una din temerile statelor care se opun aderării fiind legate tocmai de capacitatea autorităţilor române de a „păzi" frontierele externe ale Uniunii Europene şi de a gestiona migraţia cetăţenilor statelor terţe. În acest context, adoptarea iniţiativei legislative ar putea crea noi oportunităţi de contracarare din partea statelor membre a eforturilor depuse de România şi confirmate oficial de rapoartele de evaluare pentru asigurarea standardelor Schengen în vederea aderării la spaţiul Schengen.


     Mai mult decât atât, în contextul noului Cod penal, fapta prevăzută la        art.70 alin.(1), pedepsită în prezent cu închisoare de la 3 luni la 2 ani, urmează să fie
pedepsită cu închisoare de la 6 luni la 3 ani sau cu amendă, iar fapta prevăzută la            art.70 alin.(2), pedepsită în prezent cu închisoare de la 6 luni la 3 ani, urmează să fíe pedepsită cu închisoare de la unu la 5 ani. Dincolo de aceste aspecte, art. 205 din proiectul de lege pentru punerea în aplicare a Codului penal şi pentru modificarea  şi completarea  unor acte normative care cuprind dispoziţii penale abrogă articolele 70-74 din Ordonanţa de urgenţă a Guvernului nr.105/2001.



Pe de altă parte, reglementarea propusă nu este completă, întrucât nu are în vedere şi modificarea alin.(3) şi (4) ale art.70, referitoare la pedepsirea tentativei la faptele prevăzute la alin.(1) şi (2) şi, respectiv la nepedepsirea pentru fapta prevăzută la alin.(1) a persoanei care este victimă a traficului de persoane. Or, în condiţiile în care faptele prevăzute la alin.(1) şi (2) vor constitui contravenţii, se impune şi modificarea expresă a celorlalte norme ale art.70.


  Nu în ultimul rând, modalitatea de stabilire a sancţiunii prestării unei activităţi în folosul comunităţii (şi nu a „muncii în folosul comunităţii", aşa cum se prevede în proiect) nu este corelată cu dispoziţiile Ordonanţei Guvernului nr.2/2001 privind regimul juridic al contravenţiilor şi nici cu cele ale Ordonanţei Guvernului nr.55/2002 privind regimul juridic al sancţiunii prestării unei activităţi în folosul comunităţii. Potrivit acestor două acte normative, respectiva sancţiune se stabileşte pe ore şi nu pe zile, aşa cum se prevede în proiect. 
Din numărul total de 23 de membri ai Comisiei juridice, de disciplină şi imunităţi au participat la dezbateri 16 deputaţi,  respectiv 19 deputaţi din totalul de 22 membri ai Comisiei pentru apărare, ordine publică şi siguranţă naţională.
În urma dezbaterilor, membrii celor două Comisii au hotărât, cu unanimitate de voturi, să propună plenului Camerei Deputaţilor respingerea proiectului de Lege pentru modificarea şi completarea Ordonanţei de urgenţă a Guvernului nr. 105 din 27 iunie 2001, privind frontiera de stat a României, cu modificările şi completările ulterioare. 
În raport cu obiectul şi conţinutul său, proiectul de lege face parte din categoria legilor organice. 

   PREŞEDINTE,                                       PREŞEDINTE,

                         Daniel BUDA                                     Costică CANACHEU
	SECRETAR,      

 Gabriel ANDRONACHE 
	                     SECRETAR,

                  Eugen BĂDĂLAN
                                  


             Şef serviciu,                                                                                                    Consilier parlamentar,         
              Nicoleta Grecu                                                                                                       dr. George Cucu                                                                                                                                             

